एक मजाक ने सुकन्या को जगदीप से दूर कर दिया, शक का कीड़ा उनके रिश्ते को खा गया
हर दिन घर द्वार नौकरानी के हवाले करके वो दोपहर अपनी सहेलियों में और रात को पुरुष महिलाओं की मंडली में ताश के बावन पत्तों के बीच खोई रहती।
"जगदीप साहब ने भी पैसे के लालच में ब्याह कर लिया? अब पछता रहे होंगे, इतने बड़े पद पर हैं और पत्नी बिखरे बाल लिए उनके पीछे पीछे कहीं भी पहुंच जाती है, न घर का होश है, न बच्चों का।”
एपीआर, बैंगलोर की हाई प्रोफाइल विला सोसायटी, जहां लोग चीफ इंजीनियर जगदीप देसाई की पर्सनल लाइफ पर टीका टिप्पणी करने से आज भी नहीं चूकते।
"पागल है वो एकदम पागल।" क्लब हाउस में उसके बारे में ऐसी बातें सुनकर मन दुखी हो गया। एक भद्दे मजाक ने दोनों पति-पत्नी की जिंदगी ही बर्बाद कर दी।
आंखों के सामने दस साल पहले साउथ से आयी संगमरमर सी गोरी सुकन्या की छवि तैर गयी। छह फुट ऊंचे, काले जगदीप देसाई के संग भोली सी निर्मल हंसी बिखेरती सुकन्या! जैसे गहरे हरे पत्तों के बीच खिली चमेली। चालाकी नाम मात्र को नहीं। हिंदी वो टूटी फूटी सी जानती थी, अंग्रेजी भी वैसी ही, लेकिन जहां शब्दों की कमी होती, उसे वो अपनी खिलखिलाती हंसी से पूरी कर लेती।
सुबह सात से पौने आठ बजे के बीच ऑफिसर्स की गाड़ियां जैसे ही सरसराती निकलतीं उनकी चुस्त चालाक मेमसाहबें, ऊंची-नीची साड़ी या बेतरतीब कुर्ते-पायजामे में एक दूसरे से सड़क के आर पार खबरों का आदान प्रदान करने पहुंच जातीं।
भोली भाली सुकन्या सोच में पड़ जाती कि हर दिन इनके पास इतनी खबरें कहां से आ जाती हैं सुनने सुनाने के लिए?
तभी एक धमाका हुआ। जगदीप के मुंहलगे कर्मचारी ने चेतावनी दी, “साहब, मैडम इसी तरह ताश खेलने में लगी रहीं तो एक दिन आपको भी भूल जाएंगी। इन्हें आप जीते जागते खिलौने देकर ताश खेलना भुलवा दीजिए।"
"हूं…” अचरज में तो जगदीप भी थे कि उनकी सीधी सादी पत्नी इस महिला मंडली की सदस्य कब और कैसे बन गई? रम्मी की तो जैसे उसे लत ही लग गई थी। हर दिन घर द्वार नौकरानी के हवाले करके वो दोपहर अपनी सहेलियों में और रात को पुरुष महिलाओं की मंडली में ताश के बावन पत्तों के बीच खोई रहती।
थोड़े दिन बाद जगदीप ने एलटीसी लिया और महीने भर की छुट्टी लेकर सुकन्या के साथ घूमे फिरे। उसके बाद सुकन्या को उसके मायके छोड़कर अकेले ही मुंबई लौट आए। तब की गई सुकन्या लौटी तो उसकी गोद में नन्हा विभू था आठ महीने का।
एक शाम बच्चे को शगुन देने के विचार से मिसेज यादव और मिसेज वर्मा उसके घर गए।
“सुकन्या, कुछ देखा तुमने?” बच्चे को शगुन का लिफाफा पकड़ा कर उन्होंने पूछा।
“जी क्या देखा?”
“यही कि तुम्हारे साहब की गाड़ी अपनी डॉक्टरनी की गाड़ी के पीछे जाती है।"
"इस सेमी सर्कल कोलोनी में हर गाड़ी किसी के आगे पीछे तो जाएगा ही,” सुकन्या ने बेफिक्री से कहा।
"वापस लौटने के समय भी नोट करना, पहले डॉक्टरनी की गाड़ी आएगी फिर तुम्हारे साहब की गाड़ी।”
“उससे क्या?”
“लेकिन बाकी कोई तो इस तरह डॉक्टरनी के पीछे-पीछे नहीं आता,” खीजती सी आंखों से सुकन्या को देखते हुए मिसेज यादव बोलीं, “जब तुम यहां नहीं थीं तभी से ये सिलसिला शुरू हुआ है?”
“सिलसिला…” कुछ सोचती, कुछ समझने का प्रयास करती सुकन्या बोली, “ये सिलसिला क्या होता जी?”
“अफेयर”
मिसेज यादव की बात ने सुकन्या के चेहरे की हंसी छीन ली।
रात खाना लगाने के प्रयास में उदास सुकन्या खुद को बिजी रखने की कोशिश करती रही, लेकिन जगदीप ने उसकी उदासी पकड़ ली। पीठ पर हाथ रखते हुए पूछा, "तबियत तो ठीक है न?”
सुकन्या ने ‘हां’ में सिर हिलाया।
“अरे, हुआ क्या है बताओ तो। मां की याद आ रही है?"
“हूं” सुकन्या की आंखें सावन भादों सी बरस पड़ीं।
“तो कुछ दिनों के लिए हो आओ।”
“और तुम्हें कौन देखेगा?” सुकन्या की आंखें जगदीप पर ठहर गयीं।
“अच्छा चलो, कुछ दिन बाहर घूम कर आएंगे तो तुम्हें अच्छा लगेगा।"
दो दिन बाद सुबह तड़के ही वो कुर्ग के लिए रवाना हो गए। सुकन्या ने खूब खरीददारी की। नई साड़ियां, फैंसी सैंडल, मेकअप का सामान।
“क्यों फालतू पैसे खर्च करती हो? तुम तो बिना काजल के भी सुंदर दिखती हो।”
“अरे वाह, सारी दुनिया जानती है औरत सजी-धजी ही अच्छी लगती है, फिर तुम्हारे प्रोजेक्ट में तो एक से एक सुंदर लड़कियां हैं…
"उन लोगों की तरह बनने की कोशिश क्यों करती हो? तुम अपने तरीके से रहो, जैसी थीं, वैसी ही।”
"और वो डॉक्टरनी..."
"क्या गंवारों की भाषा बोल रही हो? लेडी डॉक्टर बोलो… या डॉक्टर बोस बोलो," जगदीप बीच में ही उसे टोकता हुआ बोला।
"हां, वही सही। तुम्हें कैसी लगती है?"
"उसे क्या लगना है, मैंने तो कभी ध्यान भी नहीं दिया उस पर। वैसे भी डॉक्टरों से मैं हमेशा दूर ही रहता हूं।”
"फिर तुम्हारी गाड़ी... हमेशा उस लेडी डॉक्टर की गाड़ी के पीछे क्यों जाती है?"
"हद करती हो तुम भी," जगदीप बिगड़ कर बोला,"उसका घर पहले पड़ता है, इसीलिए उसकी गाड़ी पहले निकलती है। इतनी छोटी बात तुम्हारे दिमाग में नहीं आएगी मैंने कभी सोचा भी नहीं था।"
कुर्ग से वापस लौटने के बाद जीवन क्रमबद्ध तरीके से चल रहा था। सुकन्या जब भी बालकनी में जगदीप को छोड़ने आती, दूर तक उसकी निगाह बराबर डॉक्टर बोस की गाड़ी का आना जाना परखती। अब जगदीप डॉक्टर की गाड़ी निकलने से पहले ही अपनी गाड़ी निकाल लेते थे।
सुकन्या के दिल से खुशी की सांस निकली ही थी कि मिसेज यादव आ गयीं। साथ में मिसेज त्रिपाठी भी थीं।
"कैसी हो सुकन्या?"
"मै ठीक हूं।"
"अच्छा किया घूम आयीं। तुम्हारे जाने के बाद वो डॉक्टरनी भी कहीं घूमने चली गयी थी। मन नहीं लगा होगा न यहां,” और फिर उसने पूरा मुंह खोलकर अट्टहास किया, "मिसेज त्रिपाठी सुकन्या को जरा बताओ तो वो डॉक्टरनी वाली बात।”
दोनों की आंखों के बीच एक मूक संदेश गुजर गया। मिसेज त्रिपाठी अपनी मुस्कान समेटती हुई बोलीं, "अरे छोड़ो भी, क्यों किसी का दिल दुखाना? मर्दों की तो जात होती ही ऐसी है।"
जिस तरह पूरे दावे के साथ मिसेज यादव बात कर रही थीं, उससे सुकन्या का सारा हौसला हवा हो गया। उसके चेहरे की रंगत एकदम फीकी पड़ गई। उस दिन के बाद से सुकन्या ने मौन धारण कर लिया। न ढंग से खाती पीती थी, न पहनती ओढ़ती ही थी, बस चुपचाप पड़ी रहती थी। न अपना ध्यान, न ही बेटे का ध्यान।
एक दिन त्रिपाठी जी जगदीप को अपने घर ले आए। मिसेज त्रिपाठी ने चाय आदि का आयोजन किया।
चाय पीते हुए उसने जगदीप से सवाल किया, "आप सुकन्या को घर क्यों छोड़ आते हैं? इस तरह अकेले कैसे काटेंगे जिंदगी?”
"भाभीजी, उसकी तबियत ठीक नहीं है।"
"अरे क्या हुआ उसे?"
"पता नहीं, खाना पीना, सब कुछ छोड़ दिया है। उसे घुमाने ले गया, उसकी ,मां के पास भी ले गया। सोचा चार लोगों में मिल बैठेगी तो ठीक हो जाएगी। लेकिन अब वो, हर बात से उदासीन हो गयी है।"
पश्चात्ताप से जड़ सी बैठी मिसेज त्रिपाठी का चेहरा फीका पड़ गया। पति को संबोधित करके बोली, "आप जरा अंदर चलिए।"
पत्नी ने बुलाया था तो जाना जरूरी था। उन्होंने जगदीप से क्षमा याचना की और कमरे के अंदर चले गए।
खीजते हुए पत्नी से प्रश्न किया, "ये वक्त था अंदर बुलाकर बात करने का? अभी थोड़ी देर में तो वो जा ही रहा था।"
"इसी वक्त कुछ बताना जरूरी था इसलिए बुलाया। दरअसल मिसेज यादव, अक्सर ही लेडी डॉक्टर बोस को लेकर सुकन्या को चिढ़ाया करती थी…”
"क्या..? तुम भी शामिल थीं इस छिछोरेपन में?" त्रिपाठी क्रोध से बोले।
"मेरे सामने मिसेज यादव चिढ़ाती तो सुकन्या दुखी हो जाती थी, अपने पति के सच्चरित्र होने की दुहाई भी देती थी। लेकिन सुकन्या जितना उनकी बात को गलत मानती, मिसेज यादव उतना ही ज्यादा चिढ़ातीं जातीं। मुझे बुरा तो लगता था, लेकिन ये नहीं सोचा था कि मजाक ही मजाक में इतना बड़ा कांड हो जाएगा।”
"अब तुम क्या कहना चाह रही हो?" त्रिपाठी ने पूछा।
"यही कि आप जगदीप को यहां से अपना ट्रांसफर करवाने का सुझाव दीजिए। सुकन्या अगर ठीक होकर आ भी गयी तब भी यहां चैन से नहीं रह पाएगी। क्योंकि सुकन्या के भोलेपन पर छेड़ छाड़ का मजा लेने का अवसर मिसेज यादव कभी छोड़नेवाली नहीं हैं। ऐसे भद्दे मजाक करने में तो वो माहिर हैं।”
और थोड़े ही दिन बाद जगदीप ने अपना ट्रांसफर बैंगलोर करवा लिया।
इस घटना को बीते हुए एक दशक से ऊपर हो गया। आज क्लब हाउस में एक पूर्व परिचित से सुकन्या के बारे में जानकार मन परेशान सा हो गया।
"आप कैसे जानती हैं उस पागल को?" परिचिता ने सवाल किया।
“ऐसा मत कहिए। पहले वो ऐसी नहीं थी, किसी ने मजाक ही मजाक में उसे पागल बना दिया।” यादों के ताने बाने बुनते शब्द इस बार बमुश्किल होंठों से निकल ही गए।
मजाक करना बुरी बात नहीं है, लेकिन मजाक करने से पहले एक बार इतना जरूर सोच लेना चाहिए कि अगर ऐसा ही मजाक कोई खुद से करे तो कैसा महसूस होगा। काश, मिसेज यादव ने ऐसा सोचा होता।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें